3. ลักษณะการประกอบธุรกิจ

1.  ประวัติความเป็นมา

  บริษัท ที.เอ็ม.ซี.อุตสาหกรรม จำกัด (มหาชน) (“บริษัท” หรือ “ทีเอ็มซี”)
  เกิดขึ้นจากการควบรวมกิจการระหว่างบริษัท ที.เอ็ม.ซี.อุตสาหกรรม จำกัด และบริษัท
  ที.เอ็ม.ซี.แมนูแฟคเจอริ่ง จำกัด ซึ่งก่อตั้งโดยคุณทวีมิตร กมลมงคลสุข
  เพื่อประกอบธุรกิจการผลิตและจำหน่ายเครื่องจักรระบบไฮดรอลิค
  เพื่อจำหน่ายให้แก่ผู้ประกอบการในอุตสาหกรรมต่าง ๆ เช่น ผู้ผลิตชิ้นส่วนยานยนต์
  บริษัทผู้ประกอบยานยนต์ และผู้ผลิตชิ้นส่วนเครื่องใช้ไฟฟ้า เป็นต้น

  เดิมบริษัท ที.เอ็ม.ซี.อุตสาหกรรม จำกัด ก่อตั้งขึ้นเมื่อวันที่ 13 มกราคม 2525
  ด้วยทุนจดทะเบียน 1,000,000 บาท
  โดยมีวัตถุประสงค์เพื่อให้เป็นบริษัทของคนไทยที่สามารถพัฒนาและผลิตเครื่องจักรระบบไฮดรอลิคขึ้นมาใช้เองได้ภายในประเทศ
  ไม่จำเป็นต้องพึ่งพาการนำเข้าจากต่างประเทศ
  โดยบริษัทเริ่มต้นจากการผลิตเครื่องจักรไฮดรอลิคประเภทเครื่องเพรสขนาดเล็ก
  ซึ่งใช้สำหรับซ่อมบำรุงและอัดชิ้นงานในศูนย์บริการรถยนต์
  และได้มีการขยายธุรกิจสู่การผลิตสินค้าประเภทเครนและผลิตภัณฑ์เครื่องทุ่นแรงระบบไฮดรอลิค
  เพื่อให้สามารถตอบสนองความต้องการของลูกค้าได้มากขึ้น

  ด้วยความเชื่อมั่นในศักยภาพของคนไทย บริษัทมุ่งมั่นในการพัฒนาสินค้าและบริการอย่างต่อเนื่อง
  จนส่งผลให้พื้นที่ในการผลิตของโรงงานแห่งแรกที่บริษัท ที.เอ็ม.ซี.อุตสาหกรรม จำกัด
  นั้นไม่เพียงพอต่อการรองรับคำสั่งซื้อของลูกค้า ดังนั้น ในปี 2548 ครอบครัวกมลมงคลสุข
  จึงได้จัดตั้งบริษัท ที.เอ็ม.ซี.แมนูแฟคเจอริ่ง จำกัด เพื่อใช้เป็นโรงงานแห่งที่ 2
  โดยย้ายสายการผลิตสินค้าประเภทเครนและผลิตภัณฑ์เครื่องทุ่นแรงระบบไฮดรอลิคไปที่โรงงานดังกล่าว
  ต่อมาในปี 2553
  เพื่อเป็นการปรับโครงสร้างการดำเนินธุรกิจของกลุ่มบริษัทภายใต้การบริหารเดียวกัน
  ครอบครัวกมลมงคลสุขจึงได้ดำเนินการควบกิจการระหว่าง บริษัท ที.เอ็ม.ซี.อุตสาหกรรม จำกัด
  ซึ่งในขณะนั้นมีทุนชำระแล้ว 90,000,000 บาท และ บริษัท ที.เอ็ม.ซี.แมนูแฟคเจอริ่ง จำกัด
  ซึ่งในขณะนั้นมีทุนชำระแล้ว 30,000,000 บาท โดยได้จดทะเบียนเลิกบริษัททั้ง 2 แห่ง
  และจัดตั้งบริษัทแห่งใหม่ภายใต้ชื่อเดิมว่า บริษัท ที.เอ็ม.ซี.อุตสาหกรรม จำกัด ทุนจดทะเบียน
  120,000,000 บาท

  นอกจากนี้ บริษัทได้เข้าลงทุนในบริษัท เมทัล แฟบริเคชั่น จำกัด ทุนจดทะเบียน 20,000,000
  บาท
  โดยมีแผนที่จะย้ายสายงานเชื่อมโครงสร้างเครื่องจักรมาอยู่ภายใต้การดำเนินงานของบริษัทดังกล่าว
  ทั้งนี้
  เพื่อเพิ่มประสิทธิภาพในการบริหารจัดการงานเชื่อมและเพื่อขอรับสิทธิประโยชน์ทางภาษีจากการส่งเสริมของสำนักงานคณะกรรมการส่งเสริมการลงทุน
  (BOI) ปัจจุบัน โครงสร้างของกลุ่มบริษัทจึงประกอบด้วย 2 บริษัท คือ บริษัท
  ที.เอ็ม.ซี.อุตสาหกรรม จำกัด (มหาชน) และบริษัท เมทัล แฟบริเคชั่น จำกัด ดังนี้

  ในเดือนมกราคม 2554 ที่ประชุมวิสามัญผู้ถือหุ้นครั้งที่ 1/2554 ของ
  บริษัทที.เอ็ม.ซี.อุตสาหกรรม จำกัด ได้มีมติเพิ่มทุนจดทะเบียนจาก 120,000000 บาท เป็น
  200,000,000 บาท และในเดือนมิถุนายน 2554 ที่ประชุมวิสามัญผู้ถือหุ้นครั้งที่ 3/2554
  ได้มีมติเพิ่มทุนจดทะเบียนจาก 200,000,000 บาท เป็น 290,000,000 บาท
  และเปลี่ยนแปลงมูลค่าที่ตราไว้จากหุ้นละ 100.00 บาท เป็น 1.00 บาท
  และดำเนินการแปรสภาพเป็น บริษัท ที.เอ็ม.ซี.อุตสาหกรรม จำกัด (มหาชน)
  เพื่อนำหลักทรัพย์เข้าจดทะเบียนในตลาดหลักทรัพย์ เอ็ม เอ ไอ
  โดยเสนอขายหุ้นสามัญเพิ่มทุนของบริษัทต่อประชาชนครั้งแรก (IPO) จำนวน 90,000,000 หุ้น
  แบ่งเป็นการเสนอขายต่อประชาชน 85,000,000 หุ้น
  และเสนอขายต่อผู้บริหารและพนักงานของบริษัทจำนวน 5,000,000 หุ้น
  ซึ่งทำให้สัดส่วนการถือครองหุ้นโดย กลุ่มกมลมงคลสุข ลดลงจากร้อยละ 83.45
  ของทุนชำระแล้วก่อนการเสนอขายหลักทรัพย์ของบริษัทต่อประชาชนเหลือร้อยละ 57.55
  ของทุนชำระแล้วหลังการเสนอขายหลักทรัพย์ของบริษัทต่อประชาชน

  ประวัติความเป็นมาและพัฒนาการที่สำคัญของบริษัท

  ปี 2525 - ก่อตั้ง บริษัท ที.เอ็ม.ซี.อุตสาหกรรม จำกัด ด้วยทุนจดทะเบียน 1 ล้านบาท
  เพื่อผลิตและ

  จำหน่ายเครื่องเพรสระบบไฮดรอลิค

  ปี 2528 - ได้รับรางวัล “ผู้ผลิตและโรงงานยอดเยี่ยม” จากกระทรวงอุตสาหกรรม

  ปี 2530 - ได้รับรางวัล “สินค้าคุณภาพไทยทำ” จากกระทรวงวิทยาศาสตร์และเทคโนโลยี

  ปี 2534 - บริษัทเพิ่มทุนจดทะเบียนจาก 1 ล้านบาท เป็น 10
  ล้านบาทเพื่อใช้เป็นเงินทุนหมุนเวียน

  ปี 2539 - ร่วมลงนามความร่วมมือกับ KAWASAKI HYDROMECHANIC CORP
  โดยร่วมมือกันในด้านการขยายตลาด ข้อมูลด้านการออกแบบ เทคโนโลยีในการผลิต
  และการควบคุมคุณภาพของเครื่องเพรส

  ปี 2540 - ลงนามสัญญาซัพพลาย เพื่อจำหน่ายเครื่องเพรสให้กับ “SANKI SEIKO CO.,LTD”
  ประเทศญี่ปุ่น

  ปี 2542 - ก่อสร้างโชว์รูมแห่งแรกในจังหวัดชลบุรี
  เพื่อเป็นศูนย์กลางในการแสดงสินค้าและการบริการ

  ปี 2543 - ก่อสร้างโชว์รูมแห่งที่ 2 ในอำเภอหาดใหญ่ จังหวัดสงขลา
  เพื่อเป็นศูนย์กลางในการแสดงสินค้าและการบริการ

  ปี 2548 - เปิดดำเนินการโรงงานแห่งที่2 ภายใต้บริษัท ที.เอ็ม.ซี.แมนูแฟคเจอริ่ง จำกัด
  ด้วยทุนจดทะเบียน 5 ล้านบาท
  เพื่อขยายกำลังการผลิตและดำเนินการย้ายสายการผลิตสินค้าเครนไฮดรอลิคและเครื่องทุ่นแรงระบบไฮดรอลิค
  มาจากบริษัท ที.เอ็ม.ซี.อุตสาหกรรม จำกัด

  ปี 2549 - ได้รับรางวัล “เทคโนโลยี ยอดเยี่ยม” สาขาเครื่องจักรกลการผลิต
  จากกระทรวงวิทยาศาสตร์และเทคโนโลยี

-   บริษัท ที.เอ็ม.ซี.อุตสาหกรรม จำกัด เพิ่มทุนจดทะเบียนจาก 10 ล้านบาท เป็น 50
    ล้านบาทเพื่อใช้ขยายโรงงาน

-   บริษัท ที.เอ็ม.ซี.แมนูแฟคเจอริ่ง จำกัด เพิ่มทุนจดทะเบียนจาก 5 ล้านบาท เป็น 20
    ล้านบาท เพื่อซื้อเครื่องจักรเพิ่มและใช้เป็นเงินทุนหมุนเวียน

  ปี 2550 - ได้รับเกียรติบัตรจากบริษัท โตโยต้า มอเตอร์ ประเทศไทย จำกัด
  เนื่องจากบริษัทมีส่วนร่วมในการก่อสร้าง โตโยต้า บ้านโพธิ์ จนสำเร็จ

  ปี 2551 - ได้รับการรับรองสำหรับระบบการจัดการสิ่งแวดล้อม ISO14001:2004

  ปี 2553 - บริษัท ที.เอ็ม.ซี. อุตสาหกรรม จำกัด เพิ่มทุนจดทะเบียนจาก 50 ล้านบาท เป็น
  90 ล้านบาทเพื่อซื้อเครื่องจักรเพิ่มเพื่อขยายกำลังการผลิต

  - บริษัท ที.เอ็ม.ซี. แมนูแฟคเจอริ่ง จำกัด เพิ่มทุนจดทะเบียนจาก 20 ล้านบาท เป็น 30
  ล้านบาท เพื่อซื้อที่ดินสำหรับการตั้งโรงงานแห่งใหม่และเพื่อรองรับการขยายกำลังการผลิต

  - ควบรวมกิจการระหว่าง บริษัท ที.เอ็ม.ซี.อุตสาหกรรม จำกัด และ บริษัท
  ที.เอ็ม.ซี.แมนูแฟคเจอริ่ง จำกัด โดยได้จดทะเบียนเลิกบริษัททั้ง 2 แห่ง
  และจัดตั้งบริษัทแห่งใหม่ภายใต้ชื่อเดิมว่า บริษัท ที.เอ็ม.ซี.อุตสาหกรรม จำกัด ทุนจดทะเบียน
  120 ล้านบาท

  - ได้รับการรับรองมาตรฐาน ISO9001:2008 สำหรับการประกอบและติดตั้งเครนไฮดรอลิค

  2554 - ลงทุนในบริษัท เมทัล แฟบริเคชั่น จำกัด ทุนจดทะเบียน 20 ล้านบาท ในสัดส่วนร้อยละ
  99.99 ของทุนจดทะเบียนที่เรียกชำระแล้วของบริษัท เมทัล แฟบริเคชั่น จำกัด
  เพื่อประกอบธุรกิจเชื่อมโครงสร้างเครื่องจักร
  และขอรับสิทธิประโยชน์ทางภาษีจากการส่งเสริมของ สำนักงานคณะกรรมการส่งเสริมการลงทุน
  (BOI)

  - เพิ่มทุนจดทะเบียนชำระแล้วเป็น 200 ล้านบาท

  - เพิ่มทุนจดทะเบียนเป็น 290 ล้านบาท ดำเนินการแปรสภาพเป็นบริษัทมหาชน
  เพื่อนำหลักทรัพย์เข้าจดทะเบียนในตลาดหลักทรัพย์ เอ็ม เอ ไอ
  โดยเสนอขายหุ้นสามัญเพิ่มทุนของบริษัทต่อประชาชนครั้งแรก (IPO) จำนวน 90,000,000 หุ้น

  2555 - วันที่ 17-19 ตุลาคม 2555 บริษัท ได้เปิดให้บุคคลทั่วไปจองซื้อหุ้น (Initial
  Public Offering) จำนวน 85,000,000 หุ้นและพนักงานจองซื้อหุ้น 5,000,000 หุ้น
  รวมคิดเป็นสัดส่วนร้อยละ 23.08 ของจำนวนหุ้นสามัญทั้งหมด 390,000,000 หุ้น
  มูลค่าที่ตราไว้หุ้นละ 1 บาท โดยจำหน่ายบุคคลทั่วไปในราคาหุ้นละ 3.90
  บาทและจำหน่ายพนักงานบริษัทในราคาหุ้นละ 3.12 บาท

  - วันที่ 26 ตุลาคม 2555
  เข้าทำการซื้อขายในตลาดหลักทรัพย์แห่งประเทศไทยเป็นวันแรก(First Day Trade)

2.  ลักษณะการประกอบธุรกิจของบริษัท

  กลุ่มบริษัทที.เอ็ม.ซี.อุตสาหกรรม จำกัด(มหาชน)
  ประกอบธุรกิจผลิตและจำหน่ายเครื่องจักรระบบไฮดรอลิค ประเภทต่างๆ
  เพื่อจำหน่ายให้แก่ผู้ประกอบการในอุตสาหกรรมต่าง ๆ อาทิ บริษัทผู้ประกอบยานยนต์
  ผู้ผลิตชิ้นส่วนยานยนต์ลำดับที่ 1 ถึงลำดับที่ 3 โรงงานในอุตสาหกรรมเครื่องใช้ไฟฟ้า
  โรงงานเหล็ก โรงงานไม้ และศูนย์บริการรถยนต์และจักรยานยนต์ เป็นต้น
  ซึ่งผู้ประกอบการในอุตสาหกรรมต่าง ๆ ดังกล่าว
  จะนำเครื่องจักรของบริษัทไปใช้ในสายการผลิตสินค้าของตน
  เพื่อผลิตสินค้าหรือผลิตชิ้นงานเพื่อจำหน่ายต่อให้ผู้ผลิตสินค้าในขั้นต่อไป

บริษัท ที.เอ็ม.ซี.อุตสาหกรรม จำกัด (มหาชน)

  ดำเนินธุรกิจผลิตและจำหน่ายเครื่องจักรระบบไฮดรอลิคหลากหลายประเภท ได้แก่ เครื่องเพรส
  เครน และเครื่องทุ่นแรง ภายใต้ตราสินค้า “TMC” ปัจจุบัน
  บริษัทสามารถก้าวขึ้นสู่การเป็นผู้นำในด้านการผลิตเครื่องจักรระบบไฮดรอลิคชั้นนำของประเทศ
  ทั้งในด้านคุณภาพและความหลากหลายของสินค้า
  โดยบริษัทเป็นผู้ประกอบการไทยเพียงรายเดียวในประเทศที่สามารถผลิตเครื่องเพรสที่มีขนาดแรงกดได้สูงสุดถึง
  3,500 ตัน และมีประเภทของเครื่องจักรระบบไฮดรอลิคที่จำหน่ายมากถึง 18 ชนิด

  สินค้าและบริการของบริษัท สามารถจำแนกได้ดังนี้

1.  เครื่องเพรสระบบไฮดรอลิค ขนาดแรงอัดตั้งแต่ 1 ตัน ถึง 3,500 ตัน
    โดยส่วนใหญ่เครื่องจักรประเภทเครื่องเพรสระบบไฮดรอลิคนี้
    จะถูกนำไปใช้ในสายการผลิตยานยนต์ตั้งแต่ขั้นตอนการผลิตแม่พิมพ์ไปจนถึงการประกอบชิ้นส่วนต่าง
    ๆ เป็นตัวรถยนต์ (ดูรายละเอียดเพิ่มเติมในหัวข้อที่ 4.2.6 ภาวะอุตสาหกรรม ส่วนที่ 1
    หน้าที่ 31)

2.  เครนระบบไฮดรอลิค เพื่อใช้ในการยกและเคลื่อนย้ายสิ่งของ
    มีทั้งชนิดติดตั้งบนรถบรรทุกและติดตั้งในโรงงาน ตัวอย่างการใช้งาน เช่น
    ใช้คีบไม้ในอุตสาหกรรมไม้และกระดาษ เป็นต้น

3.  เครื่องทุ่นแรงระบบไฮดรอลิค เพื่อใช้ในการทุ่นแรงในการยกและเคลื่อนย้ายสิ่งของ เช่น
    นำไปใช้ในศูนย์บริการรถยนต์และจักรยานยนต์ เป็นต้น

4.  บริการซ่อมแซมดูแลรักษาเครื่องจักรไฮดรอลิค และรับแปรรูปโลหะ เช่น ปาดผิวหน้า เจาะรู
    และ กัดร่อง เป็นต้น

  โดยกลุ่มลูกค้าของบริษัทในปัจจุบัน มีทั้งในส่วนภาครัฐบาลและเอกชน
  รวมถึงมีการจำหน่ายไปยังต่างประเทศอีกกว่า 15 ประเทศ

บริษัท เมทัล แฟบริเคชั่น จำกัด

  บริษัท เมทัล แฟบริเคชั่น จำกัด (“เมทัล แฟบริเคชั่น”)
  ดำเนินธุรกิจเชื่อมโครงสร้างเครื่องจักร
  เนื่องจากขั้นตอนงานเชื่อมนั้นนับเป็นขั้นตอนหลักที่สำคัญในการผลิตเครื่องจักรระบบไฮดรอลิค
  ดังนั้น เมทัล แฟบริเคชั่น
  จึงถูกจัดตั้งขึ้นเพื่อวัตถุประสงค์ในการควบคุมคุณภาพงานเชื่อมและขอรับสิทธิประโยชน์ทางภาษีจากการส่งเสริมจากสำนักงานคณะกรรมการส่งเสริมการลงทุน
  (BOI)

  ปัจจุบันบริษัท เมทัล แฟบริเคชั่น จำกัด มีทุนจดทะเบียน 20.00 ล้านบาท และทุนชำระแล้ว
  5.00 ล้านบาท โดยยังไม่ได้เริ่มดำเนินธุรกิจ

3.  โครงสร้างรายได้ของบริษัท

หน่วย: ล้านบาท

  ----------------------------------------------------------------------------------------------------
  รายการ                      งบเสมือนควบรวมกิจการ            งบการเงินรวม                       
                              (งบเฉพาะบริษัท)                                                   
  --------------------------- -------------------- -------- ------------- -------- ---------- --------
                              2553                          2554                   2555       

                              ล้านบาท               %        ล้านบาท        %        ล้านบาท     %

  รายได้จากการขาย                                                                              

  1. เครื่องเพรสระบบไฮดรอลิค     224.25               47.91    288.67        43.09    563.27     56.17

  2. เครนระบบไฮดรอลิค          98.20                20.98    185.89        27.75    162.77     16.23

  3. เครื่องทุ่นแรงระบบไฮดรอลิค    43.38                9.27     68.06         10.16    88.40      8.81

  4. อื่นๆ                      23.74                5.07     29.37         4.38     26.48      2.64

  รวมรายได้จากการขาย           389.57               83.22    571.99        85.39    840.92     83.85

  รายได้จากการบริการ                                                                             

  5. บริการซ่อมแซมและดูแล        29.7                 6.34     40.01         5.97     124.32     12.40
  รักษาเครื่องจักร                                                                                

  6. การรับแปรรูปโลหะ           48.83                10.43    57.88         8.64     37.63      3.75

  รวมรายได้จากการบริการ         78.53                16.78    97.89         14.61    161.95     16.15

  รวมรายได้จากการขายและบริการ   468.10               100.00   669.88        100.00   1,002.87   100.00
  ----------------------------------------------------------------------------------------------------

4.  วิสัยทัศน์และพันธกิจ

  วิสัยทัศน์

  เป็นผู้นำการสร้างนวัตกรรมด้านการออกแบบ
  และผลิตเครื่องจักรเครื่องทุนแรงที่สร้างมูลค่าเพิ่มภายใต้การผสานทุนทางปัญญาและเทคโนโลยีลำสมัยอย่างกลมกลืน
  นำมาซึ่งคุณค่าที่ลูกค้าต้องการ ด้วยมาตรฐานระดับสากล

  พันธกิจ

1.  สร้างการเติบโตของธุรกิจอย่างยั่งยืนด้วยผลตอบแทนที่สูง

2.  ตอบสนองคุณค่าที่ลูกค้าต้องการเพื่อสร้างความพึงพอใจสูงสุดให้กับลูกค้า

3.  ผสานทุนทางปัญญาและเทคโนโลยีล้ำสมัยอย่างกลมกลืนเพื่อสร้างนวัตกรรม
    นำมาซึ่งคุณค่าที่ลูกค้าต้องการ

4.  ยกระดับคุณภาพชีวิตและพัฒนาศักยภาพของบุคลากรในฐานะทุนทางปัญญาในองค์กรฐานความรู้

5.  ดำเนินธุรกิจภายใต้กรอบจริยธรรมทางธุรกิจและรับผิดชอบต่อสังคมและสิ่งแวดล้อม